b'\n_START_ARTICLE_\nAdolf Hitler\n_START_SECTION_\nRodbina in mladost\n_START_PARAGRAPH_\nRodil se je v mestecu Braunau ob reki Inn, 90\xc2\xa0km zahodno od Linza, v de\xc5\xbeeli Zgornja Avstrija, takrat na meji Avstro-Ogrske. O\xc4\x8de Alois Hitler, rojen kot Alois Schicklgruber, je bil carinski uradnik (\xc4\x8deprav po poklicu \xc4\x8devljar), mati Klara P\xc3\xb6lzl pa o\xc4\x8detova ne\xc4\x8dakinja in tretja soproga. O\xc4\x8de Alois Schicklgruber, nezakonski sin Marije Anne Schicklgruber (v\xc4\x8dasih pisano Schickelgruber), je \xc5\xbee \xc5\xa1tiridesetleten prevzel priimek svojega kru\xc5\xa1nega o\xc4\x8deta Johana Georga Hiedlerja v spremenjeni pisavi. O rodu Adolfa Hitlerja so se pogosto \xc5\xa1irile z dokazi slabo podkrepljene razlage, po katerih naj bi bili njegovi predniki judovskega rodu. Danes je znano, da so tak\xc5\xa1ne razlage neosnovane._NEWLINE_Alois Hitler je imel skupno \xc5\xa1est otrok, od katerih sta odrasla le Adolf in najmlaj\xc5\xa1a sestra Paula. O\xc4\x8deta je Adolf Hitler v \xc5\xbeivljenjepisu Mein Kampf opisal kot \xc2\xbbvzkipljivega tirana\xc2\xab, vendar ni navedel ravnanja, ki bi bilo do otrok bolj trdo, kot je bilo takrat v navadi. Po pri\xc4\x8devanjih znancev je bil o\xc4\x8de Alois do \xc5\xbeene in otrok hladen in grob._NEWLINE_Adolf Hitler je v Linzu dokon\xc4\x8dal pet let osnovne \xc5\xa1ole in tam pre\xc5\xbeivel ve\xc4\x8dino svojega otro\xc5\xa1tva. \xc5\xbde v tistem \xc4\x8dasu ga je veselilo risanje. Mesto Linz je Hitler hotel kasneje spremeniti v kulturno prestolnico Evrope z galerijami, knji\xc5\xbenicami, operami, gledali\xc5\xa1\xc4\x8di, muzeji in podobnim. Tam je tudi nameraval pre\xc5\xbeiveti starost, ko bi se upokojil._NEWLINE_Leta 1907 se je preselil na Dunaj, da bi \xc5\xa1tudiral slikarstvo, vendar so ga na Akademiji lepih umetnosti dvakrat zavrnili. Pre\xc5\xbeivljal se je s prodajanjem slik, \xc4\x8destitik in bo\xc5\xbei\xc4\x8dnih ter novoletnih vo\xc5\xa1\xc4\x8dilnic in izdelovanjem plakatov, saj ni \xc5\xbeelel \xc5\xa1tudirati arhitekture, kot so mu priporo\xc4\x8dili na akademiji. Istega leta mu je umrla mati. Dru\xc5\xbeinski zdravnik, ki je ni mogel re\xc5\xa1iti pred smrtjo (umrla je za rakom na prsih), je bil po naklju\xc4\x8dju Jud, Eduard Bloch. Zadnje dni \xc5\xbeivljenja decembra 1907 ji je ta judovski zdravnik z morfijem laj\xc5\xa1al hude bole\xc4\x8dine, prihajal tudi pono\xc4\x8di in brez pla\xc4\x8dila in tega Hitler ni nikoli pozabil. Do izselitve v ZDA je zdravnik Bloch v Linzu lahko \xc5\xa1e naprej nemoteno opravljal svojo prakso in jo lahko tudi prodal (za Himmlerja, Heydricha in Kaltenbrunnerja je bil "nedotakljiv"). Eduard Bloch je po preselitvi v ZDA ameri\xc5\xa1kemu psihologu Charlesu Langerju (s sodelavci) pomagal izdelati osebni profil Adolfa Hitlerja, v katerem je napovedal tudi njegov samomor._NEWLINE_Do svojega petindvajsetega leta je Hitler \xc5\xbeivel na Dunaju, mestu, ki ga je sovra\xc5\xbeil, potem pa se je preselil v M\xc3\xbcnchen. Vsa ta leta je bil brez poklica. Sovra\xc5\xbeil je alkohol (izku\xc5\xa1nja z o\xc4\x8detom), bil je nekadilec in vegetarijanec ter osebno precej skromen. Bolehal je za Basedowovo boleznijo (bolezen \xc5\xa1\xc4\x8ditnice - posledica so izbuljene o\xc4\x8di in slab vid - namesto z o\xc4\x8dali si je pomagal z mo\xc4\x8dnim pove\xc4\x8devalnim steklom) in proti koncu \xc5\xbeivljenja \xc5\xa1e za Parkinsonovo boleznijo (tresavica leve roke).\n_START_SECTION_\nPrva svetovna vojna in vstop v politiko\n_START_PARAGRAPH_\nZaradi nezadovoljstva nad ureditvijo Avstro-Ogrske se je leta 1913 izognil vpoklicu v vojsko in pobegnil v M\xc3\xbcnchen. Tam se je \xc5\xbee leta 1914 zaradi pomanjkanja denarja prostovoljno javil v nem\xc5\xa1ko vojsko in se ob izbruhu prve svetovne vojne pridru\xc5\xbeil bavarski vojski. Hitlerju je vstop v vojno prinesel nekaj \xc4\x8disto novega. Tu se je kon\xc4\x8dno lahko ena\xc4\x8dil z drugimi in imel enake mo\xc5\xbenosti kot ostali. 7. oktobra 1916 je bil ranjen v bitki na Somi. Marca 1917 se je vrnil na fronto, kjer je bil zaradi dobrega bojevanja odlikovan z \xc5\xbeeleznim kri\xc5\xbecem prve in druge stopnje. Kasneje se je na tej fronti zastrupil z iperitom in konec vojne do\xc4\x8dakal v bolni\xc5\xa1nici, s \xc4\x8dinom poddesetnika._NEWLINE_Bil je razo\xc4\x8daran in zagrenjen. Tako kot ostali vojaki se je spra\xc5\xa1eval o smislu vojne, ki je tako dolgo trajala. Iz bolni\xc5\xa1nice se je vrnil v M\xc3\xbcnchen, kjer je delal pri armadi in sodeloval pri obra\xc4\x8dunavanju z levico.\n_START_SECTION_\nHitlerjev vpliv na mno\xc5\xbeice\n_START_PARAGRAPH_\nJeseni leta 1919 je Hitler za\xc4\x8del do\xc5\xbeivljati svoj politi\xc4\x8dni prodor. Stopil je v Nem\xc5\xa1ko delavsko stranko, ki jo je kmalu preimenoval v Nacionalsocialisti\xc4\x8dno nem\xc5\xa1ko delavsko stranko (NSDAP - National sozialistische Deutsche Arbeitspartei). Do leta 1923 se je povezala z ostalimi nacionalisti\xc4\x8dnimi zvezami bavarske prestolnice._NEWLINE_23. februarja leta 1920 je Hitler prvi\xc4\x8d govoril zbrani mno\xc5\xbeici in dosegel velik uspeh. Kmalu je odkril, da lahko s svojim entuziasti\xc4\x8dnim govorjenjem vpliva na mno\xc5\xbeice in je znal spraviti najrazli\xc4\x8dnej\xc5\xa1e ljudi na zborovanjih v trans. To Hitlerjevo delovanje na mno\xc5\xbeice je bil dolgo \xc4\x8dasa edini politi\xc4\x8dni kapital, ki pa je mo\xc4\x8dno vplival tudi nanj. Ugotovil je, da lahko obvladuje mno\xc5\xbeice in to ga je naredilo izredno samozavestnega._NEWLINE_Novembra leta 1923 so ga obsodili na pet let zapora zaradi poskusa dr\xc5\xbeavnega udara, pri \xc4\x8demer je bilo ubitih 16 nacistov in trije policisti. Hitler je v zaporu ostal le devet mesecev, na ra\xc4\x8dun desni\xc4\x8darskih simpatizerjev v sodstvu weimarske republike. In je bil tako izpu\xc5\xa1\xc4\x8den \xc5\xa1e pred bo\xc5\xbei\xc4\x8dem leta 1924.\n_START_SECTION_\nHitlerjev vzpon\n_START_PARAGRAPH_\nPo vrnitvi iz zapora se je njegov polo\xc5\xbeaj na skrajni desnici nem\xc5\xa1ke politike utrdil. Leta 1927 je organiziral Hitlerjevo mladino (nem\xc5\xa1ko Hitler Jugend) za de\xc4\x8dke stare od 15 do 18 let, za dekleta pa Bund Deutscher M\xc3\xa4del in za \xc5\xbeenske Frauenschaften._NEWLINE_Leta 1928 so bile v Nem\xc4\x8diji parlamentarne volitve, kjer je Hitlerjeva stranka dobila le 2 odstotka glasov. Zlom newyor\xc5\xa1ke borze leta 1929 je zelo zamajal \xc5\xbee tako krhko gospodarstvo v Nem\xc4\x8diji, kar je Hitler izkoristil v svoj prid. 14. septembra 1930 je pri\xc5\xa1lo do novih volitev, kjer je Hitlerjeva stranka pri\xc5\xa1la v parlament kot druga najmo\xc4\x8dnej\xc5\xa1a stranka._NEWLINE_Leta 1932 so bile predsedni\xc5\xa1ke volitve, na katerih sta sodelovala tedanji predsednik Paul von Hindenburg in Hitler. Po dveh krogih je zmagal Hindenburg s 53 odstotki glasov. Hitler se je sedaj videl v vlogi kanclerja, za kar se je potegoval preostanek leta. Po \xc5\xa1tevilnih politi\xc4\x8dnih spletkah mu je 30. januarja leta 1933 kon\xc4\x8dno uspelo. Postal je nem\xc5\xa1ki kancler._NEWLINE_Nato je hotel oblikovati novo vlado in si s tem zagotoviti podporo za svoje na\xc4\x8drte. Pri tem je popolnoma zmanipuliral Hindenburga, tako da je ta 5. marca 1933 razpisal nove volitve. Hitlerjeva stranka (NSDAP) je pri tem dobila 44 odstotkov glasov.  Ker je potreboval absolutno ve\xc4\x8dino, se je povezal z DNVP (Deutsche Nationale Volkspartei - Nem\xc5\xa1ka narodna ljudska stranka). To mu je omogo\xc4\x8dilo nenadzorovano vladanje. Vse politi\xc4\x8dne nasprotnike so aretirali in jih kasneje odvedli v koncentracijska tabori\xc5\xa1\xc4\x8da. Tja so kasneje zapirali tudi homoseksualce, pripadnike verskih sekt, potepuhe, delomrzne\xc5\xbee, prostozidarje ter Rome in Jude. S sprejetjem zakonodaje je legaliziral lastno diktaturo. Edini nedotaknjeni ustanovi sta bili Cerkev in armada, ker se je zavedal, da bi bilo njuno ma\xc5\xa1\xc4\x8devanje usodno za njegov re\xc5\xbeim._NEWLINE_\xc5\xbde zelo postarani predsednik Hindenburg je zdravstveno vedno bolj slabel. Hitler je v tem videl sijajno idejo. Wernerju von Blombergu, ministru za obrambo, je predlagal, da bi postal Hindenburgov naslednik. S tem naj bi izbolj\xc5\xa1al razmere v vojski in mornarici. Nem\xc5\xa1ka vojska ga je pri tem podprla in si s tem zape\xc4\x8datila svojo usodo. S tem je Hitler pridobil vso oblast._NEWLINE_Domneval je, da ga ho\xc4\x8de Ernst R\xc3\xb6hm, vodja SA, odstraniti. Med njima se je vnel prepir, neugoden za takratne razmere. Hindenburg je od Hitlerja zahteval takoj\xc5\xa1no ureditev dr\xc5\xbeave. V nasprotnem primeru bi bil prisiljen oddati armadi nadzor nad dr\xc5\xbeavo. 28. junija so R\xc3\xb6hma izklju\xc4\x8dili iz oficirske zveze, armada pa je javno prestopila na Hitlerjevo stran. _NEWLINE_2. avgusta 1934 je predsednik Hindenburg umrl in Hitler je prevzel njegove dol\xc5\xbenosti. Zdru\xc5\xbeil je vlogo kanclerja in predsednika ter postal vrhovni poveljnik oboro\xc5\xbeenih sil in dr\xc5\xbeavni poglavar, postal je vodja dr\xc5\xbeave, F\xc3\xbchrer.\n_START_SECTION_\nHitlerjevo delovanje v drugi svetovni vojni\n_START_PARAGRAPH_\nLeta 1936 je ponovno zasedel demilitarizirano (po mirovni pogodbi iz Versaja) Porenje, na kar pa se Francija in Velika Britanija nista odzvali. Nato je 12. marca 1938 prisilil Avstrijo v zdru\xc5\xbeitev z Nem\xc4\x8dijo (t. i. an\xc5\xa1lus) pri \xc4\x8demer so sodelovali avstrijski nacisti in simpatizerji._NEWLINE_Hitler je imel izdelan na\xc4\x8drt, ki je govoril o ciljih nem\xc5\xa1ke politike in o tako imenovanem Lebensraum \xe2\x80\x93 \xc5\xbeivljenjskem prostoru, ki naj bi ga Nem\xc4\x8dija zavzela._NEWLINE_Leta 1936 se je Hitler skupaj z Benitom Mussolinijem vme\xc5\xa1al v \xc5\xa1pansko dr\xc5\xbeavljansko vojno. 9. in 10. novembra leta 1938 je pri\xc5\xa1lo do tako imenovane kristalne no\xc4\x8di, ko so po\xc5\xbegali sinagoge, izropali judovska podjetja in 30 tiso\xc4\x8d mo\xc5\xa1kih poslali v koncentracijska tabori\xc5\xa1\xc4\x8da._NEWLINE_Ukinil je vojno ministrstvo in ustanovil organizacijo, ki je v drugi svetovni vojni postala znana kot Vrhovna komanda oboro\xc5\xbeenih sil._NEWLINE_10. aprila 1938 je Avstrija formalno potrdila priklju\xc4\x8ditev k Nem\xc4\x8diji, kar imenujemo an\xc5\xa1lus. Tako so bila odprta vrata proti \xc4\x8ce\xc5\xa1koslova\xc5\xa1ki in celotni jugovzhodni Evropi. Hitler je na\xc4\x8drtoval nenadni napad na \xc4\x8ce\xc5\xa1koslova\xc5\xa1ko, pri tem pa naj bi re\xc5\xa1il tudi vpra\xc5\xa1anje Sudetskih Nemcev._NEWLINE_Britanski predsednik vlade Neville Chamberlain je pomi\xc5\xa1ljal o ukrepih zaradi sprejema Hitlerjevih zahtev. Ta mu je pojasnil, da morajo Nemci, ki \xc5\xbeivijo na \xc4\x8ce\xc5\xa1kem zaradi ob\xc4\x8dutka manjvrednosti priti nazaj v Nem\xc4\x8dijo. Pri tem naj bi \xc4\x8ce\xc5\xa1koslova\xc5\xa1ka ostala popolnoma nevtralna._NEWLINE_Nova zahteva je bila, da naj bi 1. oktobra Sudete zavzele nem\xc5\xa1ke \xc4\x8dete. Chamberlain je ugovarjal le nad tem, da \xc4\x8cehom, ki bodo zapu\xc5\xa1\xc4\x8dali Sudete ne bo ponujena nobena od\xc5\xa1kodnina. Tako so Hitler, Mussolini, Edouard Daladier in Chamberlain podpisali m\xc3\xbcnchenski sporazum, ki je nem\xc5\xa1ki vojski dovolil, da 1. oktobra vkoraka v \xc4\x8ce\xc5\xa1ko. Predstavnika \xc4\x8ce\xc5\xa1koslova\xc5\xa1ke, ki sta protestirala, nista dosegla ni\xc4\x8desar in nista bila niti uradno posvetovana. Hitler se je medtem pripravljal na osvojitev celotne \xc4\x8ce\xc5\xa1ke in Moravske. Tako je 14. marca 1939 tudi pri\xc5\xa1lo do voja\xc5\xa1kega napada, ki se mu malo\xc5\xa1tevilni \xc4\x8cehi niso niti posku\xc5\xa1ali postaviti po robu. \xc5\xa0e isti dan je \xc4\x8de\xc5\xa1ki predsednik Emil Hacha sprejel ponujeno kapitulacijo in s tem podpisal konec svoje dr\xc5\xbeave. Naslednji dan je Hitler zmagoslavno pri\xc5\xa1el v Prago in \xc4\x8ce\xc5\xa1koslova\xc5\xa1ka je prenehala obstajati. Razdeljena je bila na zasedeni \xc4\x8de\xc5\xa1ki del in na novonastalo dr\xc5\xbeavo Slova\xc5\xa1ko, ki je imela nacistom prijateljski vladajo\xc4\x8di re\xc5\xbeim in je z njimi tudi sodelovala. Na podlagi tokratnega britanskega neukrepanja si je Hitler razlagal, da lahko podobno nadaljuje tudi v primeru Poljske, ki jo je imel za naslednji cilj._NEWLINE_3. aprila 1939 je Hitler za\xc4\x8del s pripravami za napad na Poljsko. 6. aprila je poljski zunanji minister podpisal sporazum o vzajemni pomo\xc4\x8di z Zdru\xc5\xbeenim kraljestvom, kar je kazalo na to, da se Britanija ob napadu ne bo kar tako uklonila in bo posredovala. Hitler, ki je Britance podcenjeval, temu ni verjel in je \xc5\xa1tel to za politi\xc4\x8dni blef. To se je kasneje izkazalo zanj za usodno, saj je njegova agresija pripeljala do splo\xc5\xa1ne vojne._NEWLINE_Britanska vlada je 8. maja zavrnila sovjetski predlog o voja\xc5\xa1ki zvezi. Posledica tega je bila, da so se Sovjeti za\xc4\x8deli vse bolj zbli\xc5\xbeevati z Nemci in z njimi v avgustu tudi pri\xc5\xa1li do sporazuma o nenapadanju. Poleg tega pa so skrivno sklenili medsebojno razdelitev poljskega ozemlja._NEWLINE_Hitler je 22. maja z Mussolinijem podpisal jekleni pakt \xe2\x80\x93 voja\xc5\xa1ko zavezni\xc5\xa1tvo, kateremu se je nato pridru\xc5\xbeila \xc5\xa1e Japonska, medtem ko je z Rusijo sklenil pakt o nenapadanju. Hitler je vojno \xc5\xbeelel omejiti le na Poljsko, obenem pa se je bal vojne z Veliko Britanijo in Francijo, zato ju je zavajal z la\xc5\xbenimi obljubami o miru._NEWLINE_Da bi se izognil britansko-francoski intervenciji, je datum napada na Poljsko ves \xc4\x8das prestavljal, nato pa se je kon\xc4\x8dno odlo\xc4\x8dil za napad na dan 1. septembra 1939. Zdru\xc5\xbeeno kraljestvo in Francija sta takoj ukrepala, Hitlerju sta postavila ultimat z zahtevo po umiku, ko do tega ni pri\xc5\xa1lo, sta 3. septembra Nem\xc4\x8diji napovedali vojno. Italija, Hitlerjev najve\xc4\x8dji zaveznik je na tej to\xc4\x8dki \xc5\xa1e stala ob strani._NEWLINE_9. aprila 1940 je Hitler napadel Dansko in Norve\xc5\xa1ko, 10. maja pa Belgijo in Nizozemsko. Njegova naslednja \xc5\xbertev je bila Francija, ki je 22. junija z njim podpisala premirje. Francijo so razdelili na dva dela; na osvojeni del s sede\xc5\xbeem v Parizu in na neosvojeno vichysko Francijo, kjer je mar\xc5\xa1al P\xc3\xa9tain do neke mere sodeloval z Nemci._NEWLINE_15. avgusta 1940 se je Hitler odlo\xc4\x8dil za letalski napad na Anglijo. S pomo\xc4\x8djo radarjev in lovcev se je Anglija ubranila dnevnega nem\xc5\xa1kega napada, Hitler je tako do\xc5\xbeivel svoj prvi poraz. Posledi\xc4\x8dno je v za\xc4\x8detku septembra podpisal ukaz za bombni\xc5\xa1ke napade na London in druga britanska mesta. Napadi so trajali do maja 1941, brez da bi uspeli pokoriti Britance, so pa posledi\xc4\x8dno pripeljali do kasnej\xc5\xa1ega brezobzirnej\xc5\xa1ega vojskovanja._NEWLINE_Hitler je imel vse ve\xc4\x8d te\xc5\xbeav z osvojenimi dr\xc5\xbeavami, usoden pa je bil napad na Sovjetsko zvezo 22. junija 1941. V odlo\xc4\x8dilni bitki pri Stalingradu v zimi 1942-43 je Nem\xc4\x8dija do\xc5\xbeivela velik poraz, ki je pomenil za\xc4\x8detek konca tretjega rajha. Stalingradu so sledili \xc5\xa1e nadaljnji porazi in Hitlerjeva Nem\xc4\x8dija se ni uspela ve\xc4\x8d pobrati._NEWLINE_8. septembra 1943 je Italija kapitulirala in kasneje napovedala vojno Nem\xc4\x8diji._NEWLINE_6. junija 1944 so se ameri\xc5\xa1ke, kanadske in britanske voja\xc5\xa1ke sile izkrcale v Normandiji in odprli drugo fronto ter ga s tem prisilili v vojno na dveh frontah, ki je bila zanj nevzdr\xc5\xbena. Hitler je bil takrat \xc5\xbee \xc5\xbeiv\xc4\x8dna razvalina. Nem\xc4\x8dija se je lahko samo \xc5\xa1e branila, pa \xc5\xa1e to neuspe\xc5\xa1no._NEWLINE_20. julija 1944 so iz vrst oficirjev nem\xc5\xa1ke vojske nanj celo izvedli atentat, ki pa je bil neuspe\xc5\xa1en. Posledice za upornike proti njemu so bile zelo hude, ker je zaradi neuspe\xc5\xa1nega vojskovanja postal izredno brezobziren do vseh, ki so mu stali na poti. Svoj tretji rajh je neusmiljeno porinil v propad, za posledice in trpljenje naroda mu ni bilo ve\xc4\x8d mar._NEWLINE_Tik pred njegovim koncem pa so mu obrnili hrbet tudi neko\xc4\x8d zvesti sodelavci, ki so spoznali, da ni ve\xc4\x8d mo\xc5\xbenosti za zmago._NEWLINE_25. aprila 1945 je sovjetska Rde\xc4\x8da armada vstopila v Berlin. Hitler je bil takrat v svojem podzemnem bunkerju in se iz njega ni ve\xc4\x8d vrnil \xc5\xbeiv. 30. aprila se je poro\xc4\x8dil s svojo dolgoletno ljubico Evo Braun, nato pa skupaj z njo naredil samomor. Vzela sta strup in se za vsak slu\xc4\x8daj \xc5\xa1e ustrelila. Njuni trupli so sicer skrivoma pokopali, toda kasneje so ju na\xc5\xa1li in odpeljali. Za njunimi ostanki se je izgubila vsaka sled.'